Subject: Palve kaasamiseks ja teabe saamiseks: EMO triaaži ning patsiendi ära suunamise/teenuse osutamisest keeldumise regulatsiooni kavandatavad muudatused (alates 01.04.2026)
From: "Aleksei Gaidajenko" <[email-masked]>
To: "Pille Saar - SOM" <[email-masked]>, "Info - SOM" <[email-masked]>
Cc: "Arkadi Popov" <[email-masked]>, "Margit Lenk-Adusoo" <[email-masked]>, "Katre Zirel - PERH" <[email-masked]>
Date: Sun, 18 Jan 2026 21:19:00 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere Pille Saar,

Pöördun seoses EMO osakondade võrgustiku koosolekuga, mis toimus reedel,
16.01.2026 (osalised: PERH, TÜK, ITK, TLH). Koosolekul selgus, et
Sotsiaalministeerium valmistab ette määruse „Tervisekassa poolt tasu
maksmise kohustuse ülevõtmise kord“ muutmist (Riigi Teataja:
https://www.riigiteataja.ee/akt/112122025005?leiaKehtiv ), eesmärgiga
reguleerida võimalust suunata patsiente EMO-st ära või keelduda
tervishoiuteenuse osutamisest EMO-s õe poolt triaaži käigus.

Koosolekul käsitletud info põhjal jäi mulje, et protsessi on seni kaasatud
TÜK (Aime Keis) ja PERH (Marit Märk) esindajad, kuid kaasamata on jäänud
Eesti Erakorralise Meditsiini Arstide Selts (EEMAS) ning õenduse kutseala
esindajad – Eesti Õdede Liit (EÕL) ja Eesti Õendusjuhtide Ühing (EÕJÜ).

EÕJÜ juhatuse liikmena palun ülevaadet kavandatavatest muudatustest, nende
sisust ja mõjust tervishoiuteenuse osutajatele, sh EMO triaaži
töökorraldusele haiglasiseselt. Kuna koosolekul kavandatavate muudatuste
üksikasju ei avatud, eeldan, et muudatused võivad puudutada ka määruse
lisa 26 (triaaži
juhend):https://www.riigiteataja.ee/aktilisa/1121/2202/5005/SOM_m14_lisa26
.pdf

Lisaks juhin tähelepanu, et 2025. aastal on arendatud EMO eriõe vastuvõtu
teenus ning praegu on alles käimas esmaste tulemuste analüüs. Teenuse
osutamisele on kehtestatud haridus- ja pädevusnõuded, koostatud
tööjuhendid ning tagatud EMO arstide tugi. Eriõe esmase visiidi kestus on
TTL mudeli järgi 45 minutit ning teenusele rakenduvad samaväärsed
kliinilised ja dokumenteerimise nõuded nagu arstidele.

Koosolekul teatati, et määruse muutmisega on kiire, kuna soovitakse
muudatused kehtestada alates 01.04.2026 koos uue tervishoiuteenuste
loeteluga. Samuti teatati järgmisest kohtumisest teisipäeval, 20.01.2026
kell 14.00. EÕJÜ soovib sisuliselt panustada tervishoiupoliitika
kujundamisse ning palub ametlikult kaasata protsessi EEMAS, EÕL ja EÕJÜ
ning edastada EÕJÜ-le kutse nimetatud kohtumisele (20.01.2026 kell 14.00)
või muule lähiaja arutelule.

Palun edastada esimesel võimalusel (eelistatult enne 20.01.2026 kohtumist)
vähemalt järgmine teave:

1.	milliseid õigusakte ja konkreetseid sätteid kavandatakse muuta (sh
kas ja millises ulatuses lisa 26) ning mis on muudatuste eesmärk ja
põhjendus;
2.	milline on kavandatav protsess EMO-s: millistel tingimustel saab
patsienti ära suunata või teenuse osutamisest keelduda ning kes teeb
otsuse ja kannab vastutuse;
3.	kuidas on analüüsitud ravisuhte (lepingu) tekkimist patsiendi
pöördumise hetkest (VÕS § 758 jj) ja sellest tulenevaid kohustusi;
4.	kuidas muutub triaažiõe roll võrreldes kehtiva triaažiõe
definitsiooniga ja tööga triaažijuhendi alusel (lisa 26), sh
kommunikatsiooni- ja kogemusnõuded;
5.	kuidas tagatakse, et triaaži käigus teenust osutaval õel on nõutav
kvalifikatsioon, arvestades iseseisva ambulatoorse õendusabiteenuse
regulatsiooni (sh õe vastuvõtuteenuse haridus- ja kogemusnõuded) ning
asjaolu, et triaažiõdedel ei pruugi need nõuded olla täidetud;
6.	kuidas on lahendatud tervishoiuteenuse dokumenteerimise kohustus
ja andmete esitamine TIS-i (sh „Tervise infosüsteemi andmekoosseisud ja
nende esitamise tingimused“:
https://www.riigiteataja.ee/akt/104122025004?leiaKehtiv );
7.	kuidas käsitletakse diagnoosimise piire (sh RHK-10 esmase
diagnoosi kinnitamine arsti poolt) olukorras, kus patsient suunatakse ära
triaaži käigus;
8.	milline on riskihindamine ja patsiendiohutuse tagamise raamistik
(sh juhendid, koolitus, kvaliteedimõõdikud, vaidlustamise/eskaleerimise
võimalus, kindlustuskaitse);
9.	kuidas arvestatakse kehtiva triaaži ajaraamistiku ja TTL teenuse
kestustega (triaaž 10 minuti eesmärk; õe vastuvõtuteenuse kestus TTL-is 30
minutit; eriõe esmase visiidi kestus TTL-is 45 minutit) ning milline on
mõju EMO ressursile ja töökorraldusele;

Eeltoodu on EÕJÜ esmane küsimuste ja riskikohtade loetelu. EEMAS-i ja
EÕL-i ekspertidel on tõenäoliselt lisaküsimusi, mistõttu peab protsess
olema sisuliselt kaasav ning toimuma ühise aruteluna enne regulatsiooni
kehtestamist.

Palun kinnitada:

*	kas EÕJÜ kaasatakse töörühma ametliku osapoolena;
*	kelle poole (nimi, ametikoht, kontakt) saab pöörduda
tööversioonide/dokumendimustandite saamiseks;
*	kas 20.01.2026 kell 14.00 kohtumise kutse edastatakse EÕJÜ-le
([email-masked] <mailto:[email-masked]> ) ning kas kohtumisel on
võimalik arutada kavandatavat lahendust detailselt (sh protsess, vastutus,
dokumenteerimine, pädevusnõuded, riskihindamine).

Koostööle lootes

Aleksei Gaidajenko APN, MA, MSc

Juhatuse liige|Eesti Õendusjuhtide Ühing

+372 53432504 | [email-masked]
<mailto:[email-masked]>  | www.estnda.ee